Source: http://kirjastovirma.fi/kirkot/himanka
Timestamp: 2017-04-23 10:13:43+00:00
Document Index: 7696422

Matched Legal Cases: ['kko ', 'kko ', 'kko ', 'kko ', 'kko ', 'kko ', 'kko ']

Himangan kirkko | KirjastoVirma
PäävalikkoKuva-arkistoHenkilögalleriaKotiseutulaulujaMaantiede ja matkailuTarinoita ja sananparsia Olet täälläEtusivu » Kirkot » Himangan kirkko Himangan kirkko Himanka perustettiin Lohtajan saarnahuonekunnaksi 1700-luvulla. Sitä ennen himankalaiset joutuivat kulkemaan kirkkoon vuoteen 1467 asti Pietarsaareen ja sitten Kokkolaan. 1500-luvulta lähtien he taivalsivat kirkkoon Lohtajalle. Omaa saarnahuonetta kuitenkin kaivattiin, ja vuonna 1786 yhteensä 17 himankalaista lähetti kuningas Kustaa III:lle anomuskirjeen asiasta. Kirjeessä perusteltiin saarnahuoneen tarvetta seikkaperäisillä kertomuksilla pitkistä ja vaivalloisista kulkuyhteyksistä Pohjanpään kylistä Lohtajalle. Himankalaiset kuvailivat kirjeessään syksyn kurakelejä, pimeyttä, vanhusten vaikeuksia matkanteossa, hevosten väsymistä ja kirkkoon kulkijoiden pakkomuonitusta, jota vaadittiin köyhiltäkin talonpojilta. Kirjeessä myös muistutettiin, ettei kelirikkoaikana saatu pappia sairaiden luo. Aluksi himankalaisten anomus evättiin tuomiokapitulin johdolla, mutta 11.1.1787 Kustaa III antoi myöntävän päätöksen. Enää ei puhuttu saarnahuoneesta vaan kirkosta, jonka rakentamispuuhiin himankalaiset vuonna 1791 ryhtyivätkin.
Seurakunnan ensimmäiseksi saarnaajaksi valittiin Jacob Stenman vuonna 1803. Ensimmäinen pitempiaikainen saarnaaja oli Abraham Perander, joka hoiti Himangalla virkaansa vuosina 1826–1850. Kappeliseurakunnan aseman Himanka sai vuonna 1851. Seurakunnalle haluttiin saada pysyvä ja pätevä sielunhoitaja, mutta hanketta vaikeutti kuitenkin palkkaus, sillä vuonna 1856 kirkkoherran palkka oli 3 630 ruplaa siinä missä Himangan kappalaiselle maksettiin 267 ruplaa. Seurakunnan oli siis itsenäistyttävä.
Ensimmäisen kerran itsenäistymisen puolesta alettiin vääntää kättä maaliskuussa 1872, kun valittiin kyläkunnittain 11 miestä valmistelemaan eroanomusta Lohtajasta. Kaksi vuotta myöhemmin senaatti kuitenkin tyrmäsi anomuksen. Maaliskuussa 1898 senaatti lopulta myöntyi seurakunnan itsenäistymiseen, mutta vasta sitten, kun Lohtajan kirkkoherra vaihtuisi. Lohtajan silloisen kirkkoherran muutettua Nivalaan sai Himangan seurakunta itsenäisyyden vappuna 1906. Vuoden 2010 alussa Himangan seurakunta itsenäisenä seurakuntana lakkasi ja muuttui Kalajoen kappeliseurakunnaksi, kun Himangan kunta liittyi Kalajoen kaupunkiin.
Vanhan hautausmaan ympäröimä Himangan kirkko on seurakunnan ensimmäinen. Se on muodoltaan tasavartinen, sisäviisteinen ristikirkko, jonka ristikeskuksesta kohoaa kahdeksankulmainen torninalusrakenne. Alun perin kirkon rakentamista viivytti nähtävästi kiista sen paikasta. Kirkkoa suunniteltiin Rautilan kylälle noin kuusi kilometriä nykyistä paikkaa pohjoisemmaksi, mutta lopulta se päädyttiin kuitenkin rakentamaan Raumankarin markkinapaikan lähelle, johon muodostui sittemmin Himangan kirkonkylä. Perustuksia päästiin laskemaan vuonna 1791, ja kirkko valmistui ja se vihittiin vuonna 1794. Arkkitehtina toimi pietarsaarelainen kirkonrakentaja ja rakennusmestari Jacob Rijf ja käytännön rakennustöitä johti hänen veljensä Carl. Turun akatemian professori ja kirjastonhoitaja Henrik Gabriel Porthan sanoi aikanaan Himangan kirkkoa kauneimmaksi koskaan näkemäkseen puukirkoksi.
Kirkon vieressä seisova kaksinivelinen kellotapuli valmistui vuonna 1823 keskipohjalaisen kirkonrakentaja Niilo Koskelan eli Pyörteen (Pyörret) johdolla. Tapulissa on kaksi kelloa. Kelloista isompi on valettu Tukholmassa vuonna 1794 ja pienempi helsinkiläisen Osberg & Baden valimolla vuonna 1860. Himangan kirkkoa on remontoitu 1840-luvulla. Samalla vuosikymmenellä saatiin kirkkoon alttaritaulu Jeesus ristillä, jonka maalasi taiteilija Johan Gustav Hedman vuonna 1845. Nykyasunsa kirkko sai vuoden 1897 remontissa, jolloin raskasta tornia pidennettiin ja ikkunoiden yläosan muotoa muutettiin. Vuonna 2010 Himangan kirkkoa kunnostettiin monelta osin: esimerkiksi äänentoisto ja sähköt uusittiin, sakastiin rakennettiin pieni vessa ja pesutilat, ja kirkkosalin valaistus nykyaikaistettiin. Myös vanhat kattokruunut kunnostettiin ja puhdistettiin. Remontin aikana tehtiin kiintoisia löytöjä; sakastin lattian alta löytyi mm. vanha kirjekuori, erilaisia asiapapereita ja viestilappuja sekä nyöritetty huopakenkä. Päiväysten mukaan ainakin osa tavaroista on peräisin 1890-luvun puolivälistä.
Lähdeluettelo Tuorila, Teuvo: Saarnahuone vaihtui kirkoksi: Himangan seurakunnan historia, osa 1. Kalajoki 5.1.2010, s. 5.
Tuorila, Teuvo: Seurakunta itsenäistyi 1906: Himangan seurakunnan historia, osa 2. Kalajoki 27.1.2010, s. 5.
Himangan seurakunta [http://www.himanganseurakunta.fi/ (toimimaton linkki)].
Museovirasto. Valtakunnallisesti merkittävät rakennetut kulttuuriympäristöt RKY. Raumankarin vanha asutus ja Himangan kirkko.
Yle Keski-Pohjanmaa. Kirkkoremontti etenee Himangalla. Julkaistu 24.8.2010.
Liisa Mäntylä: Pyöreä kirkko keskellä kylää. Vimpelin seurakunnan alkuvaiheita. Seminaarityö 2002.